Алонсо де Охеда
Алонсо де Охеда () (ок.1465 – 1515) е испански конкистадор, пътешественик-изследовател, един от първите завоеватели на Америка, както и първият значим испански откривател след Колумб.

Произход и младежки години (1466 – 1493) 
Роден е около 1466 година в Куенка, Кастилия - Ла Манча, Испания. Произлиза от обедняло благородническо семейство. Започва кариерата си със служба при графовете на Медина-Сидония.

Участие във второто плаване на Христофор Колумб (1493 – 1496) 
Благодарение на патронажа на Хуан Родригес де Фонсека, архиепископ на Бургос, Де Охеда се включва във втората експедиция на Христофор Колумб до Новия свят през 1493 г., в която се отличава в битките с туземците. Експедицията открива Малките Антилски острови, Пуерто Рико, Ямайка, южния бряг на Куба и завоюва Испаньола.

По време на пребиваването си на остров Хаити през 1494 г. пръв прониква в централните части на острова и открива златни находища и донася новината, че вътрешните части на острова са гъсто населени. Връща се в Испания в 1496 г.

Откриване северното крайбрежие на Венецуела (1499 – 1500) 

След като през 1499 г. испанската корона премахва монопола на Колумб върху плаванията към „Западните Индии“ Охеда организира собствена експедиция, финансирането на която най-вероятно е осъществено то флорентински банкери – това е възможната причина и за присъствието сред 60-те членове на екипажа на Америко Веспучи. Сред тях е и авторът на най-старата известна карта на Америка – космографът Хуан де ла Коса. Две каравели напускат пристанището на Кадис на 18 май 1499 и около средата на юни достигат до Южна Америка приблизително на 1000 км югоизточно от устието на Ориноко. Корабите завиват на северозапад и Охеда открива брега на Гвиана от 54º до 60º з.д. (делтата на Ориноко).

Експедицията продължава на запад брега на Венецуела от 66º до 72º 10` з.д. – нос Ла Вела. Открива залива Тристе (), остров Кюрасао (961 км2, ), остров Аруба (193 км2, ), п-ов Парагуана (9 август, ), Венецуелския залив (9 август), лагуната Маракайбо (24 август, ) и полуостров Гуахира (1 септември, ). В лагуната Маракайбо испанците откриват многолюдно индианско селище, построено във водата на колове, което наподобява Венеция и в тази връзка Охеда назовава целия залив Венецуела (на испански „Малка Венеция“), което название по-късно се разпространява на целия северен бряг на Южна Америка.

В средата на септември провизиите са на привършване и Охеда се отправя към остров Испаньола, където има спречкване с поддръжниците на Христофор Колумб. При връщането си в Испания през юли 1500 г. Охеда отвежда в Европа над 200 туземци, които пленява на Бахамските о-ви по време на наказателна операция и ги продава като роби, които в известна степен покриват разходите по експедицията.

Първа испанска колония в Южна Америка и смърт на Охеда (1502 – 1515) 
В Испания Де Охеда организира нова експедиция, която тръгва от Кадис през 1502 и акостира на Американския континент на място, наречено Санта Крус. Тук експедицията основава колония, която обаче скоро е ликвидирана, тъй като е в нарушение на папската була разделяща света между Португалия и Испания. При завръщането си в Испания Де Охеда е осъден да плати голяма глоба, но при обжалването е оправдан.

Де Охеда отново заминава за Испаньола, където се намира Хуан де ла Коса. От там той моли правителството за разрешение за основаване на колония на материка между Кабо де Вела и залива Ураба. След получаването на разрешение се връща в Испания и организира третата си последна експедиция през 1509 г. с четири кораба и 300 моряци и войници. В експедицията му участва Франсиско Писаро, бъдещият покорител на Перу. Начело на флотилията, Охеда отплува от Испаньола, за да влезе във владение като губернатор на Нова Андалусия – територията между залива Ураба и полуостров Гуахира. Акостира в близост до мястото, на което днес се намира град Картахена със 70 души, за да залови индианци за роби. В разразилата се схватка с туземците испанците са избити, като се спасяват само Де Охеда и още един войник. Въпреки всичко Де Охеда получава подкрепления от Испаньола и през 1510 г. основава колонията Сан Себастиан. В новосъздадената колония липсват продоволствия и бойни припаси и сред испанците започва брожение. Охеда с жестоки мерки поддържа дисциплината: на един дворянин отсича главата; обикновените моряци и войници беси, жигосва с нажежено желязо, наказва с бой с камшици, реже езици и пръсти.

Част от робите и златото, заграбено от индианците, Охеда изпраща в Испаньола, за да получи помощ. В колонията обаче пристига само шайка пирати с кораб с малко провизии. След като обменя своите богатства за хранителни припаси, Охеда с пиратите се отправя за Куба, където тогава все още няма испански гарнизони. Боейки се от бесило, пиратите изоставят кораба и се прехвърлят на остров Ямайка, а Охеда с празни джобове пристига на Испаньола. Не му се удава да събере средства за нова експедиция и умира в пълна нищета на острова през 1515 г.

Хипотеза за български произход 
Съществува хипотеза за българския произход на Алонсо де Охеда, която е напълно отхвърлена в сериозната българска историография. Хипотезата е развита от дипломата и любител историк Иван Димитров в няколко публикации през 80-те години и периодично се появява в жълтата преса оттогава насам. Според Димитров Де Охеда всъщност е Драган от Лихнида (Охрид), който кръщава с български топоними свои открития (според открита от самия Димитров карта) и по свое желание е погребан под прага на малка църква, „та всеки да тъпче един клетник, който не изпълнил дълга си към Отечеството“.

Източници 

 Магидович, И. П., История открытия и исследования Центральной и Южной Америки, М., 1965, стр. 61, 73 – 76, 125 – 126.

Външни препратки 
  Alonso de Ojeda  Страница за Алонсо ди Охеда. Включва портрет и карти.
  Алонсо ди Охеда в The Catholic Encyclopedia
 Кралят на Океана Алонсо ди Охеда 

Испански изследователи
Конкистадори
Изследователи на Южна Америка
Изследователи на Северна Америка